ሕዝብን ለግጭት የሚያሰልፉ አመራሮችን መለየትና በግልጽ መታገል እንደሚያስፈልግ ተገለጸ
•የቤኒሻንጉል ጉሙዝ እና የአማራ ክልሎች የትብብር ሰነድ ተፈራረሙ፤ አሶሳ፡- በአማራ እና በቤኒሻንጉል ጉሙዝ ክልሎች መካከል የሚፈጠሩ ግጭቶችን በዘላቂነት ለመቅረፍ ህዝብን ለግጭት የሚያሰልፉ አመራሮችን መለየትና በግልጽ መታገል እንደሚያስፈልግ ተገለጸ። ሁለቱ ክልሎች የልማትና የጸጥታ ትብብር ስምምነት ሰነድ ተፈራርመዋል። የሁለቱ ክልሎች የልማትና የጸጥታ ትብብር የጋራ ምክክር መድረክ ማጠቃለያ መርሃ ግብር ላይ የአማራ ብሄራዊ ክልላዊ መንግስት ፕሬዚዳንት አቶ ተመስገን ጥሩነህ እንደገለጹት፤ በቤኒሻንጉል ጉሙዝና አማራ ክልሎች መካከል የሚፈጠሩ ግጭቶችን በዘላቂነት ለመቅረፍ ህዝብን ለግጭት የሚያነሳሱ አመራሮችን መለየትና በግልጽ መታገል ያስፈልጋል። አቶ ተመስገን እንዳብራሩት፤ በሁለቱም ክልሎች የተለያዩ ብልሽት ያለባቸው አመራሮች ከተጠያቂነት ለማምለጥ ሲሉ በህዝቦች መካከል ልዩነትን ማስፋትን ስራቸው አድርገው በመስራት ህዝብን ከህዝብ እያጋጩ ነው። ስለሆነምእነዚህን አመራሮች ሁለቱም ክልሎች በግልጽ ሊታገሉና ተጠያቂ እንዲሆኑ ሊሰሩ ይገባል። ለሚፈጠሩት የጸጥታ ችግሮች
አንዱ መንስኤ የሁለቱ
ክልሎች መሪ ፓርቲዎች
ግንኙነት አለመጠናከር መሆኑን
የጠቆሙት አቶ ተመስገን፤
ሁለቱ ክልሎች ከልማትና
ከጸጥታ ትብብር ባሻገር
የፖለቲካ ትብብርም ሊኖራቸው
እንደሚገባ ተናግረዋል። አዴፓና
ቤጉህዴፓየፓርቲ ለፓርቲ ግንኙነታቸውን
ሊያጠናክሩ፤ የጸጥታና የልማት ሰነድን እንደተፈራረሙት ሁሉ የፖለቲካ ሰነድም ተፈራርመው በቅርበት ሊሰሩ እንደሚገባም ገልጸዋል። እንደ አቶ ተመስገን ማብራሪያ፤ የችግሮች መንስኤ የክልሎቹ አመራሮች መሆናቸውን ህዝቡ በተደጋጋሚ እየገለጸ ይገኛል። ሆኖም ችግሮችን ሶስተኛ ወገን ላይ የማላከክ አዝማሚያ አሁንም በመኖሩ ይህ ሊቆም ይገባል። ክልሎቹ ውስጣቸውን እያዩና ችግሮቻቸውን እየቀረፉ ሊሄዱ ይገባል።በተመሳሳይ ክልሎቹ በተናጠል የሚሰጧቸው አላስፈላጊ መግለጫዎችም ችግሮችን ከማወሳሰብ የዘለለ ስለማይጠቅም፤ የተናጠል መግለጫዎች ላይም ከፍተኛ ጥንቃቄ ሊደረግ ይገባል። የቤኒሻንጉል ጉሙዝ ክልል ፕሬዚዳንት አቶ አሻድሊ ሀሰን በበኩላቸው እንዳሉት፤ በ2011 ዓም በአመራሩ ብልሽት ምክንያት በክልሎቹ በርካቶች ውድ ህይወታቸውን ያጡ ሲሆን በርካቶች ተፈናቅለዋል። በተለይም ሁለቱ ክልሎች ለረጅም ጊዜ አብረው ሲሰሩ የነበሩ እንደመሆናቸው እንዲህ አይነት ሞትና መፈናቀሎች መከሰታቸው አሳፋሪ ነው። በክልሉ ችግር ያለባቸው አመራሮች ላይ የፖለቲካ እርምጃዎች ከመውሰድ ባሻገር የህግ የበላይነትን የማስከበር ተግባራት በስፋት እየተከናወነ ሲሆን፤ የአማራ ክልልም የጀመራቸውን ተግባራት አጠናክሮ እንደሚቀጥል እምነታቸውን ገልጸዋል። በሁለቱም ክልሎች የተፈጠሩ ችግሮችን በመፍታት ረገድ ክልሎቹ በጋራ መልካም ተግባራት መከናወናቸውን በመጠቆምም፤ በቀጣይ ግን ችግሮች ከመከሰታቸው በፊት መከላከል ላይ በትኩረት መስራት እንደሚያስፈልግ አብራርተዋል። እንደ አቶ አሻድሊ ማብራሪያ፤ በማህበራዊ ሚዲያዎች የሚካሄዱ የህዝቡን አብሮነት የሚንዱና ግጭት ቀስቃሽ ፕሮፓጋንዳዎች የሁለቱን ክልሎች ህዝቦች ግንኙነትእየጎዳ ነው። ፕሮፓጋንዳው ከህዝቡ አልፎ የፖለቲካ አመራሩ ጭምር እንዲበላሽ እያደረገ በመሆኑ ክልሎቹ በጋራ ሊታገሉ ይገባል።በቤኒሻንጉል ጉሙዝ ክልል የሚገኙ ሀብቶች አጠቃቀም ላይ የሚስተዋሉ ክፍተቶችም የግጭቶች መንስኤ እየሆኑ በመሆናቸው የክልሎቹ አመራሮችና እና የፌዴራል መንግስት በየጊዜው እየተመካከሩ ሊፈቱ ይገባል። ከዚህ በተጓዳኝ ተፈናቃዮችን ወደ ቀዬያቸው በመመለስ ረገድ የክልሉ መንግስት የተለያዩ ተግባራትን አከናውኗል። ለተፈናቃዮች ድጋፍም አድርጓል። አሁንም ተፈናቃዮችን ወደ ቀዬያቸው የመመለስና ድጋፍ የማስደረግ ስራ ተጠናክሮ እንደሚቀጥል ተናግረዋል። ለሁለት ቀናት ሲካሄድ ቆይቶ ትናንት በተጠናቀቀው በዚህ መድረክ የክልሎቹ በበልማትና በጸጥታው ዘርፍ በጋራ ያከናወኗቸው ተግባራት ሪፖርት ቀርቦ ውይይት ተደርጎባቸዋል። የ2012 የጋራ የልማትና የጸጥታ ዕቅድ ላይም ውይይት ተደርጓል። በመጨረሻም ለአማራ ክልል ፕሬዚዳንትና ለልዑካኖቻቸው የተለያዩ ስጦታዎች ተበርክቶላቸዋል።አዲስ ዘመን ነሃሴ 13/2011መላኩ ኤሮሴ 